b'\n_START_ARTICLE_\nOlav Lundanes\n_START_SECTION_\nKarriere\n_START_PARAGRAPH_\nLundanes l\xc3\xb8p opprinnelig for orienteringsklubben Emblem IL. For denne klubben gikk han ogs\xc3\xa5 langrenn og spilte fotball i sine barne- og ungdoms\xc3\xa5r. Som junior l\xc3\xb8p han for \xc3\x98stmarka Orienteringsklubb utenfor Oslo. Siden 2009 har han l\xc3\xb8pt for Halden Skiklubb. I 2017- og 2018-sesongen representerte han den finske klubben Paimion Rasti i internasjonale og finske konkurranser.\n_START_SECTION_\nJuniortiden (2004\xe2\x80\x932007)\n_START_PARAGRAPH_\nI junior-VM i Sveits i 2005 vant han langdistansen suverent. Terrenget passet ham sv\xc3\xa6rt godt, ettersom det var ekstremt mye bakker der, og det er i bakkene han er best \xe2\x80\x93 han kommer fra en plass med sv\xc3\xa6rt mye bakker oppe p\xc3\xa5 Eikenosa i grenda Emblem i \xc3\x85lesund. Dette er den h\xc3\xb8yest beliggende g\xc3\xa5rden i \xc3\x85lesund kommune \xe2\x80\x93 cirka 180 meter over havet ligger g\xc3\xa5rdstunet._NEWLINE_I junior-VM i 2006 (i Druskininkai i Litauen) tok Lundanes s\xc3\xb8lv p\xc3\xa5 langdistansen, bronse p\xc3\xa5 mellomdistansen og bronse p\xc3\xa5 stafetten. I junior-VM i 2007 i Dubbo i Australia var m\xc3\xa5lsettingen hans \xc3\xa5 ta medalje p\xc3\xa5 alle fire distanser. Lundanes infridde og kom hjem med to gull (lang- og mellomdistanse) og to s\xc3\xb8lv (sprint og stafett). Lundanes tok samtlige seks gull under NM i den sterke juniorklassen H19\xe2\x80\x9320 i 2006.\n_START_SECTION_\nSenior (2008\xe2\x80\x93)\n_START_PARAGRAPH_\nI VM i 2010 i Trondheim tok Lundanes gull p\xc3\xa5 langdistansen og s\xc3\xb8lv p\xc3\xa5 stafetten._NEWLINE_23 \xc3\xa5r gammel ble Lundanes i november 2011 k\xc3\xa5ret til \xc3\xa5rets orienteringsl\xc3\xb8per av Norges orienteringsforbund. Lundanes mottok utmerkelsen under Orienteringsgallaen i Halden. Samme kveld ble to idrettslag tildelt O-idrettens rekrutteringspris 2011. Det ene idrettslaget var Emblem IL og det var foreldrene hans som ble spesielt nevnt og som mottok prisen p\xc3\xa5 vegne av Emblem IL for sitt mange\xc3\xa5rige arbeid med unge orienteringsl\xc3\xb8pere i laget._NEWLINE_I desember 2011 mottok Olav Lundanes \xc2\xab\xc3\x85rets idrettspris\xc2\xbb av regionavisa Sunnm\xc3\xb8rsposten for sine prestasjoner i o-l\xc3\xb8ypa de siste sesongene. Dette er den idrettsprisen p\xc3\xa5 Sunnm\xc3\xb8re som har lengst historie og det er stor prestisje knyttet til den._NEWLINE_I januar 2012 ble han utnevnt til MOT-ambassad\xc3\xb8r i \xc3\x85lesund. Under EM i Falun i mai ble Lundanes dobbelt europeisk mester etter \xc3\xa5 ha l\xc3\xb8pt inn til gull p\xc3\xa5 b\xc3\xa5de lang- og mellomdistansen. Samme \xc3\xa5r ble Lundanes verdensmester for andre gang da han 19. juli l\xc3\xb8p inn til gull p\xc3\xa5 langdistansen i Le-Chalet-\xc3\xa1-Gobet utenfor Lausanne i Sveits \xe2\x80\x93 et l\xc3\xb8p som i ettertid har blitt karakterisert som \xc2\xabtidenes langdistanse\xc2\xbb etter at han vant med to minutter og 52 sekunders margin ned til s\xc3\xb8lvvinner og hjemmefavoritt Matthias Merz. Det ble ytterligere en medalje i dette verdensmesterskapet, ettersom Lundanes var ankermann p\xc3\xa5 Norges stafettlag som l\xc3\xb8p inn til andreplass etter \xc3\xa5 ha tapt et tett oppgj\xc3\xb8r mot Tsjekkias Jan Proch\xc3\xa1zka. \xc3\x98vrige l\xc3\xb8pere p\xc3\xa5 det norske laget var Magne D\xc3\xa6hli p\xc3\xa5 f\xc3\xb8rste etappe og Carl Waaler Kaas p\xc3\xa5 andre etappe._NEWLINE_2013 ble et sportslig u\xc3\xa5r for Lundanes, ettersom uenigheter med landslagsledelsen f\xc3\xb8rte til at han droppet VM i Finland og flere viktige konkurranser denne sesongen._NEWLINE_I 2014 var Lundanes tilbake i internasjonale konkurranser Med sitt f\xc3\xb8rste VM-gull p\xc3\xa5 mellomdistanse og bronse p\xc3\xa5 langdistansen ble VM i Asiago-Lavarone i Italia en stor suksess. Mellomdistansen ble ekstra dramatisk ettersom Thierry Gueorgiou f\xc3\xb8rst ble utropt som vinner. Noen minutter senere ble det klart at franskmannen hadde hoppet over en post og ble diskvalifisert. Lundanes fikk dermed sitt tredje VM-gull. Han ble nominert til \xc3\xa5 vinne pris i kategorien "\xc3\x85pen klasse" under Idrettsgallaen 2015, men m\xc3\xa5tte se seg sl\xc3\xa5tt av sjakkspiller Magnus Carlsen._NEWLINE_I 2015 hadde Lundanes problemer med skader p\xc3\xa5 v\xc3\xa5rsesongen, men overrasket med \xc3\xa5 kjempe til seg bronsemedalje p\xc3\xa5 langdistansen under VM i Inverness i Skottland. Senere p\xc3\xa5 h\xc3\xb8sten tok Lundanes sin andre kongepokal da han ble norgesmester p\xc3\xa5 langdistanse for fjerde gang i sin karriere. Dette skjedde i et fysisk krevende, myrrikt terreng p\xc3\xa5 Frolfjellet i Levanger. Han avsluttet sesongen med tredjeplass sammenlagt i verdenscupen._NEWLINE_30. april 2016 tok Lundanes sin \xc3\xa5ttende verdenscupseier da han vant mellomdistansen i polske Wroclaw. Dette var sesongens f\xc3\xb8rste verdenscupl\xc3\xb8p. 15. mai skadet han seg under Tiomila da han p\xc3\xa5 niende etappe falt og slo h\xc3\xb8yre skulder ut av ledd. Fra lederposisjon i stafetten for Halden SK m\xc3\xa5tte Lundanes bryte. Han m\xc3\xa5tte ogs\xc3\xa5 st\xc3\xa5 over EM senere i mai p\xc3\xa5 grunn av skulderskaden. Til VM i Str\xc3\xb6mstad og Tanum var Lundanes tilbake. Han innledet mesterskapet med \xc3\xa5 ta s\xc3\xb8lvmedalje p\xc3\xa5 mellomdistansen, 14 sekunder bak Matthias Kyburz. To dager senere ble Olav Lundanes verdensmester for fjerde gang. Etter \xc3\xa5 ha distansert samtlige konkurrenter p\xc3\xa5 den 15,5\xc2\xa0km lange langdistansel\xc3\xb8ypen i Tanum tok Lundanes sin tredje gullmedalje p\xc3\xa5 langdistanse. I avslutningen p\xc3\xa5 mesterskapet i Sverige vant Norge stafetten med Lundanes p\xc3\xa5 andre etappe. Han fikk l\xc3\xb8pe ut i tet, ettersom Carl Godager Kaas vant f\xc3\xb8rste etappe. Lundanes \xc3\xb8kte ledelsen p\xc3\xa5 sin etappe, og siden Magne D\xc3\xa6hli p\xc3\xa5 siste etappe beholdt ledelsen helt til m\xc3\xa5l, fikk Norge sin f\xc3\xb8rste herrestafettseier i VM p\xc3\xa5 elleve \xc3\xa5r. Olav Lundanes ble Sverige-VMs mestvinnende ut\xc3\xb8ver, med sine to gull og ene s\xc3\xb8lvmedalje. Lundanes tok sitt 16. NM-gull da han i september vant langdistansen under NM i Bod\xc3\xb8. Han ble ogs\xc3\xa5 norgesmester i stafett da han senere samme uke var med p\xc3\xa5 \xc3\xa5 vinne gull for Halden SK. 20. september 2016 ble det klart at Olav Lundanes skulle l\xc3\xb8pe for den finske klubben Paimion Rasti i 2017-sesongen. Lundanes avsluttet sesongen 2016 med \xc3\xa5 bli nummer to p\xc3\xa5 langdistansen i verdenscupfinalen i Aarau i Sveits. Han ble nummer tre sammenlagt i verdenscupen i orientering 2016. For sine prestasjoner i 2016-sesongen ble Lundanes nominert til \xc3\xa5 vinne pris p\xc3\xa5 Idrettsgallaen 2017 i kategorien "\xc3\x85rets mannlige ut\xc3\xb8ver", samt "\xc3\x85rets lag" som en del av Norges VM-stafettlag._NEWLINE_Under VM i Estland i juli 2017 forsvarte Lundanes gullmedaljen p\xc3\xa5 VM Langdistanse. Dermed er han sammen med Thierry Gueorgiou den eneste som har vunnet den lengste distansen i VM fire ganger. Etter Egil Johansen og \xc3\x98yvin Thon er han den tredje nordmannen som lykkes med \xc3\xa5 forsvare en verdensmestertittel i langdistanse. Ogs\xc3\xa5 Norges stafettlag forsvarte gullet fra VM i Sverige. Startmann Eskil Kinneberg sendte Lundanes ut som nummer to p\xc3\xa5 sin andre etappe hvor han skaffet nesten ett minutts luke ned til s\xc3\xb8lvvinner Frankrike f\xc3\xb8r han sendte Magne D\xc3\xa6hli ut p\xc3\xa5 siste etappe. D\xc3\xa6hli forsvarte ledelsen og l\xc3\xb8p Norge inn til nasjonens 12. VM-gull i stafett. For sine prestasjoner i 2017-sesongen ble Lundanes nominert til \xc3\xa5 vinne pris p\xc3\xa5 Idrettsgallaen 2018 i kategoriene "\xc3\x85rets mannlige ut\xc3\xb8ver" og "\xc3\x85rets navn", samt "\xc3\x85rets lag" som en del av Norges VM-stafettlag._NEWLINE_Under EM i orientering 2018 i sveitsiske Ticino tok Lundanes sitt tredje og fjerde EM-gull. Gullene ble begge vunnet i l\xc3\xb8pet av ett og samme d\xc3\xb8gn. 12. mai l\xc3\xb8p han ankeretappen p\xc3\xa5 Norges lag som vant EM-gull i stafett foran hjemmenasjonen Sveits. Dagen etter vant Lundanes langdistansen foran sveitsiske Matthias Kyburz. Dette var hans tredje strake internasjonale mesterskapstittel p\xc3\xa5 distansen. Under VM i Latvia i august 2018 ble Lundanes den andre herrel\xc3\xb8per i historien til \xc3\xa5 vinne VM langdistanse tre \xc3\xa5r p\xc3\xa5 rad. Tidligere i mesterskapet ble han nummer seks p\xc3\xa5 mellomdistansen og m\xc3\xa5tte st\xc3\xa5 over stafetten grunnet magesmerter._NEWLINE_I 2019 deltok Lundanes i sitt tiende verdensmesterskap, sitt andre i Norge, da mesterskapet ble arrangert i \xc3\x98stfold. 14. august ble han den f\xc3\xb8rste herrel\xc3\xb8per gjennom tidene til \xc3\xa5 vinne VM langdistanse fire ganger p\xc3\xa5 rad. To dager senere gikk han til topps ogs\xc3\xa5 p\xc3\xa5 mellomdistansen og vant dermed sitt tiende VM-gull. _NEWLINE_Lundanes har totalt vunnet 24 NM-gull i orientering, flere enn noen annen mannlig orienteringsl\xc3\xb8per. 20 av disse gullmedaljene har han vunnet i individuelle \xc3\xb8velser, og 4 i stafett.'